**Samo Ivaška** (\* 18. máj 1948, Ružomberok) je slovenský režisér, básnik, textár, hudobník, skladateľ, spevák, herec, scenárista, dramaturg, režisér, producent a pedagóg. Jeho tvorba reprezentuje syntézu poézie, literatúry, divadla a filmu.

Životopis
---------

Vyštudoval Strednú rybársku školu vo Vodňanoch. Od roku 1970 pracoval ako asistent réžie vo vtedajšej filmovej televíznej tvorbe. Na štúdium filmovej a televíznej dokumentárnej tvorby FAMU v Prahe nastúpil v roku 1972. Ukončil ho v roku 1980 s vyznamenaním v odboroch dramaturgia a réžia. Popri štúdiu na vysokej škole pracoval ako režisér filmového dabingu v Československej televízii. V rokoch 1981 až 1983 založil a spravoval Štúdio NOVA pre mladých nadšených filmárov. To bolo zrušené zásahom socialistickej vlády. Po roku 1989 pracoval vo vrcholovom manažmente STV a venoval sa učiteľstvu na Univerzite Komenského, založil alternatívnu školu kreatívnych médií "Prírodnej univerzity" vo Vavrišove. Spolupracoval taktiež pri výučbe na katedre filmovej vedy na VŠMU.

Charakteristika tvorby
----------------------

Prvé piesne a básnické pokusy začal skladať počas stredoškolských štúdií. Počas tohto obdobia ho ovplyvňovalo prostredie južných Čiech, divadelná scéna Českého Krumlova a kultúrne prostredie Prahy, najmä malé javiskové formy spájajúce filmovú projekciu so živým scénickým textom. Pod týmito vplyvmi začal uvádzať originálne koncipované pásma hudby, fotografie a filmu v Banskej Bystrici. Pozitívne ohlasy ho predurčili k slobodnému spájaniu imaginácie obrazov, melódie a slova spolu s komplementárnym prelínaním citových vzťahov abstraktných, nehmotných s účasťou na osude človeka.

Počas štúdia na FAMU sa začal venovať réžii vlastných filmov, ku ktorým písal i scenár a hudbu. Pre jeho filmy je príznačná hudba, novátorské používanie kamery a hľadanie výrazu obrazových i zvukových kontextov. Tematický a problémový záber jeho tvorby je široký. Od osobných a ľudských reminiscencií, cez ozvláštňujúce štylizácie stierajúce hranice medzi fikciou a realitou až po výpovede o podstate a zmysle ľudského bytia, súdržnosti. V jeho tvorivom prístupe je cítiť hlboké prežitie, autorskú zaujatosť odrážajúcu jeho poznanie, ktorým uvoľňuje slovo, hudbu i obrazovú poetiku. Takýto spôsob tvorby bol počas socialistického režimu považovaný za nežiaduci a preto niektoré jeho filmové diela putovali do trezoru.

Prevažnú časť jeho tvorby predstavujú dokumentárne filmy. Typickými príkladmi, kde využíva kontrast sú filmy *Muž, žena, chlieb* (1981), v ktorom proti sebe stavia tradičné hodnoty so zhonom moderného životného štýlu, a *Cesty pod snehom* (1982) odhaľujúci rozdiely medzi robotníkmi a masami turistov v Tatrách. Autorským štýlom tvorby narúša hranice konvenčného dokumentu.

Samuel Ivaška taktiež rád vo svojich filmoch experimentuje. V diele *Subjekt* (1984) využitím strihu a montáže stiera hranice medzi individuálnym a všeobecným. Dokáže tak zobraziť ľudský život pod nemilosrdným vplyvom vonkajšieho okolia.

Filmová tvorba
--------------

Je autorom 78 autorských filmov a medzi jeho najvýznamnejšie diela patria:

* 1979: *Nebo nad pavlačou*
* 1981: *Za krídlom vtáka pozerám*
* 1981: *Za Severkou*
* 1981: *Posledný pltník*
* 1982: *Muž, žena, chlieb*
* 1982: *Prístav pod železným mostom*
* 1982: *Cesty pod snehom*
* 1983: *Mesiac na dne*
* 1983: *Suterén*
* 1983: *Muž z pieskovne*
* 1983: *Modrý autobus*
* 1984: *Subjekt*
* 1984: *Komíny*
* 1985: *Salón Pod viničom*
* 1985: *Metafora*
* 1986: *Papradinový vŕšok*
* 1986: *Dovidenia, mama*
* 1988: *Jarné potulky*
* 1988: *Zimné potulky*
* 1988: *Kto nie je v čítanke*
* 1990: *Horká chuť dreva*
* 1990: *Memento*
* 1991: *Výpravca holubov*
* 1991: *Mydajky*
* 1992: *Atelier prírodnej univerzity - "Beh na konci leta"*
* 1993: *Zasnežené sny*
* 1993: *Strašiak a snežienky*
* 1999: *Litánie pro XXI*
* 1999: *Dioráma\Moje meno je J.T.Katkin*
* 2000: *Brehy mojej rieky*
* 2002: *Malé tajomstvo krovín*
* 2004: *Iskriace povetrie*
* 2006: *Vyznanie na cestu*

Hudobná tvorba
--------------

* 1968: pieseň Balada o smrti bielej holubice
* 1969: single "Nebuď taká prekvapená" vyšla na albume Supraphonu
* 1971: Recitál slovenského trubadúra
* 1971: vianočný recitál Pesničky z vreca
* 1972: hudobný film Mlynár z veternej strany
* 1974: audiovizuálny program Šesť rozprávaní vetra
* 1975: rockový muzikál Modrý autobus
* 1977: rocková opera Odyssea Polárka
* 1978: rockové science-fiction Malá ZOO (nevydané)
* 1996: pieseň Vianoce v Zrkadlovom lese
* 2005: album Albatros Identity
* 2009: album Som vidiecky básnik

Ocenenia
--------

* 1972: Cena kritiky (IV. celoštátny Folk country festival v Prahe)
* 1991: Best Performance Special a Rockie za film Memento (BANFF 1991)
* 2003: Cena za nekonvenčné posolstvo alternatívneho života (Únia televíznych tvorcov a Literárny fond Slovenskej republiky)

Externé odkazy
--------------

* Oficiálna stránka
* Samuel Ivaška v Česko-Slovenskej filmovej databáze

Zdroj
-----

* Václav Macek, Jelena Paštéková: *Dejiny slovenskej kinematografie*, Osveta, 1997, ISBN 9788021704008.

Autoritné údaje: * SNK: 153421
* VIAF: 2150156565718223500008